**Нови мерки за влизане в Словакия по отношение работещите и учащите в страната**

Считано от 07:00 ч. на 07.12.2020 г. влизат в сила новите мерки на Службата за обществено здравеопазване (СОЗ) на Словашката република № 30/2020 от 04.12.2020 . Същите се отнасят за лица на възраст над седем години, които редовно влизат на територията на Словашката република с цел:

* работа, обучение, осигуряване на спешна помощ за близък човек;
* за лица, които имат разрешение за постоянно или временно пребиваване на територията на СР, живеещи в граничните райони на съседни държави (до 30 км (пендлери).

Всички те са длъжни да представят удостоверение за отрицателен антигенен или PCR тест за COVID-19. Тестът не трябва да е по-стар от 14 дни.

**Антигенни и PCR тестове**

* В случай на антигенен тест, лицата трябва да представят сертификат, издаден от Министерството на здравеопазването на СР, от мобилен пункт за вземане на проби или пункт за вземане на проби в медицинско заведение.
* Същевременно ще се приема и сертификат, потвърждаващ, че лицето е било болно от COVID 19. Ще се приемат и удостоверения за PCR тестове, направени в чужбина.
* Ако дадено лице се е подложило на тест, но не разполага с резултата от него, може да се регистрира на <http://korona.gov.sk/ehranica>. В такъв случай лицето трябва да остане изолирано, докато не бъде получен резултатът от теста.
* Гражданите, които искат да преминат границата и да останат в страната само няколко часа, трябва също да представят отрицателен антиген или PCR тест не по-стар от 72 часа
* Актуализиран списък на пунктовете, извършващи антигенно тестване, е достъпен на уебсайта на Министерството на здравеопазването.
* Мобилни пунктове за тестване на граничните пунктове няма да са налични.